EXCLUSIV Dinamo i-a decis soarta lui Zeljko Kopic: ”Au fost discuții”. Planul ”câinilor” cu antrenorul croat
Zeljko Kopic a preluat-o pe Dinamo la începutul lunii decembrie din 2023.
Antrenorul croat a bifat 22 de apariții la cârma grupării din Ștefan cel Mare, de când a fost instalat pe banca tehnică a clubului, și a înregistrat o medie de 1.23 puncte pe meci, potrivit statisticilor oferite de site-ul de specialitate Transfermarkt.
Dinamo i-a decis soarta lui Zeljko Kopic: ”Au fost discuții”. Planul ”câinilor” cu antrenorul croat
Andrei Nicolescu, administratorul special al lui Dinamo, a menționat că echipa din ”Groapă” e deschisă să continue cu Zeljko Kopic pe banca tehnică și în cazul în care echipa va retrograda la finele actualei stagiuni.
- De asemenea, oficialul ”câinilor” a mărturisit că au existat discuții între cele două părți și că decizia finală se va lua la finalul sezonului
”Situația asta o să o discutăm după ultimul meci. Oricare ar fi el. Din punctul nostru de vedere există o deschidere de a continua munca pe care a început-o. Depinde foarte mult de context, de ce se întâmplă, depinde de ceea ce își dorește el.
În cadrul nostru au fost discuții legate de viitor. Au fost analizate ambele variante și pentru fiecare variantă sunt idei și discuții pentru a fi dezvoltate ulterior”, a spus Andrei Nicolescu într-un interviu realizat de reporterul PRO TV Matilda Popa.
Echipa pregătită de Zeljko Kopic e penultima clasată în play-out-ul Superligii României cu 22 de puncte, la egalitate cu ultima din clasament, FCU Craiova, și la două de Poli Iași (locul 14).
După opt etape desfășurate în a doua parte a campionatului, ”câinii roșii” și-au trecut în cont o singură victorie, dar și patru rezultate de egalitate și trei înfrângeri.
Zeljko Kopic a mai antrenat de-a lungul carierei sale fotbalistice la echipe precum NK Lucko, Cibalia, NK Zagreb, Slaven Belupo, Hajduk Split, Pafos FC, Dinamo Zagreb și Botev Plovdiv, înainte să o preia în 2023 pe Dinamo.
Pentru Dinamo urmează confruntarea cu UTA Arad de duminică, 12 mai, de la ora 21:30, în etapa cu numărul nouă din play-out-ul Superligii României. Cele două se vor întâlni pe ”Arcul de Triumf”.
Cum arată clasamentul play-out-ului
Urmăriți SPORT.RO și pe Google News